**Информация за държавните помощи в земеделието**

**І. Държавни помощи през 2019 г.**

В подкрепа на земеделските стопани, през 2019 г. се прилагат съществуващите общо 15 схеми на държавни помощи в т.ч. 5 схеми в сектор „Растениевъдство”, 7 схеми в сектор „Животновъдство”, една обща схема за участия в изложения за сектори „Растениевъдство“, „Животновъдство“ и „Преработка на земеделски култури“ и две схеми за държавна помощ под формата на данъчно облекчение за двата сектора – „Растениевъдство“ и „Животновъдство“.

През 2019 г. се разработиха и пет нови схеми за държавни помощи, две от които са одобрени от Европейската комисия и стартира процесът по прилагането им. Три от новите помощи са в процес на нотификация или неофициално съгласуване с ЕК.

През 2019 г. се предвижда да се прилагат и помощи от типа de minimis за двата сектора - „Растениевъдство“ и „Животновъдство“.

Общо разпределеният финансов ресурс по схемите на подпомагане (без данъчни мерки) и помощи от типа de minimis е в размер на 145 000 000 лв.

Схемите за държавни помощи, които се прилагат от Държавен фонд „Земеделие“ могат да се обобщят в следните направления:

**1) Инвестиционни помощи, в т. ч.:**

* Държавна помощ за инвестиции за изграждане на търговски помещения и закупуване на търговско оборудване на земеделски стопани, осъществяващи директни доставки на малки количества суровини и храни от селскостопански животни;
* Държавна помощ „Инвестиции за закупуване или изграждане на обекти за преработка и/или обработка на сурово мляко”;
* Държавна помощ за инвестиции в земеделски стопанства чрез преотстъпване на корпоративен данък.

**2) Управление на риска и кризите, насочени към противодействие и компенсиране на щети при природни бедствия или неблагоприятни метеорологични условия, както и при болести по животните и растенията:**

* Държавна помощ за компенсиране на щетите по земеделските култури, причинени от неблагоприятни климатични събития, които могат да бъдат приравнени на природни бедствия;
* Държавна помощ за компенсиране на материални щети по загинали селскостопански животни и унищожени пчелни кошери;
* Държавни помощи за превенция на болести по растения и животни;
* Държавна помощ за съфинансиране на застрахователни премии при застраховане на селскостопанска продукция;
* Държавна помощ за компенсиране на разходи при отстраняване и унищожаване на мъртви животни.

**3)** **Помощи, насочени към гарантиране използването на качествен посевен материал в растениевъдството и поддържане на високо ниво на развъдната дейност в животновъдството**:

* Държавна помощ за участие на земеделски стопани в схема за качество за производство на качествени семена и посадъчен материал;
* Държавна помощ *з*а водене на родословна книга и определяне на продуктивните качества на животните.

**4) Помощи, насочени към повишаване на качеството на храните и суровините от животински произход чрез отделяне на особено внимание на хуманно отношение към животните:**

* Държавна помощ за реализиране на доброволно поети ангажименти за хуманно отношение към свинете;
* Държавна помощ за реализиране на доброволно поети ангажименти за хуманно отношение към птиците.

**5)** **Помощ за участие в изложения -** Подпомагането от този вид допринася както за популяризацията на българската селскостопанска продукция на пазара, така и за популяризацията на рентабилните сортове растения, породи животни, иновационни и ефективни технологии и практики сред българските земеделски стопани. Прилага се в сектори „Растениевъдство“, „Животновъдство“ и „Преработка на земеделски продукти“.

**6)** **Минимални помощи de minimis** – Помощите от типа de minimis, се предоставят при спазване разпоредбите на Регламент (ЕС) № 1408/2013 г. Правилото de minimis се прилага по отношение на помощи, които поради малкия си размер не застрашават конкуренцията и могат да се предоставят от държавите–членки без необходимост от одобрение от Европейската комисия. Максималният размер на помощите de minimis в сектора на производството на селскостопански продукти е установен на 15 000 евро на стопанство за период от три последователни данъчни години.

**7) Държавни помощи, администрирани по друг ред (данъчни облекчения)**

- Държавна помощ за на инвестиции в земеделски стопанства чрез преотстъпване на корпоративния данък. Помощта се администрира от Националната агенция за приходите.По линия на помощта, заявеният за преотстъпване данък за данъчна 2017 г. е 45 521 913 лв. Информацията за заявения за преотстъпване данък за данъчна 2018 г. ще бъде налична към м. май 2019 г.

- Държавна помощ „Помощ под формата на отстъпка от стойността на акциза върху газьола, използван в първичното селскостопанско производство“.

По линия на помощта, за кампания 2018 бяха изплатени 82 314 496,34 лв. на 9 595 земеделски стопани. Предстои изплащане и на държавната помощ на земеделските стопани, които извършиха (в периода от 25.02.2019 до 01.03.2019 г.) корекции на технически грешки в описите на фактури от заявленията за държавна помощ за кампания 2018.

**ІІ. Нови схеми за държавни помощи**

**През 2019 г. са разработени следните нови схеми за държавни помощи:**

**1. „Инвестиции за закупуване или изграждане на обекти за преработка и/или обработка на сурово мляко” – одобрена от ЕК**

Чрез държавната помощ се предоставя възможност на малки и средни фермери, както и обединения от фермери, отглеждащи едри и дребни преживни животни, сами да преработват и да реализират продукцията си. Бюджетът на помощта е в размер 1,5 млн. лева., определя ежегодно с решение на Управителния съвет на ДФ „Земеделие“ и се разпределя до изчерпването му за съответната година по реда на кандидатстване. Максималният интензитет на помощта е до 50% от приемливите разходи за един инвестиционен проект на един бенефициент, но не повече от 60 000 лева без ДДС.

**2. „Помощ за сертифициране на стопанства в сектор „Плодове и зеленчуци“ по стандарта GLOBALG.A.P.“ – одобрена от ЕК**

Помощта се предоставя на малки и средни предприятия - земеделски стопани, както и на признати групи или организации на производители в сектор „Плодове и зеленчуци”.

Размерът на помощта е до 1 200 лв. на бенефициер годишно и до 5 000 лв. на група/организация годишно. Приемливите разходи по въвеждане на стандарта, включват следните услуги по сертифициране: регистриране на производителя или групата/организацията в базата данни на GLOBALG.A.P. и получаване на GLOBALG.A.P. номер – GGN, универсален идентификационен номер на всеки производител; извършване на сертификационен одит/инспекция; издаване на сертификат GLOBALG.A.P/сертификационна такса.

С решение на УС на ДФЗ са утвърдени указанията за прилагане на помощта и бюджетът за 2019 г., който е в размер на 100 000 лв. Срокът за кандидатстване е от 11 февруари до 31 август 2019 г.

**3. „Инвестиции за изграждане на кланични пунктове”** – очаква се решение от ЕК

Инвестициите имат за цел подобряване на общата производителност и устойчивост на стопанството, по-специално чрез намаляване на производствените разходи на малки и средни фермери, както и обединения от фермери, отглеждащи едри и дребни преживни животни, сами да преработват и да реализират продукцията си. Бюджетът на проекта за помощ е в размер 2,5 млн. лева. Максималният интензитет на помощта е до 50% от приемливите разходи за един инвестиционен проект на един бенефициент, но не повече от 90 000 лева без ДДС.

**4. “Инвестиции за закупуване на съоръжения за добив и съхранение на сурово мляко и съоръжения за изхранване на едри и дребни преживни животни“** - на етап изготвяне на проект

Помощта има за цел да подпомогне малки и средни фермери, както и обединения от фермери, отглеждащи едри и дребни преживни животни, в процеса по добиване и съхранение на сурово мляко, особено в сезона на пашуване на животните. Бюджетът на проекта за помощ е в размер 2 млн. лева. Максималният интензитет на помощта е до 50% от приемливите разходи за един инвестиционен проект на един бенефициент, но не повече от 25 000 лева.

**5. „Помощ за инвестиции в материални активи в земеделски стопанства, свързани с първично производство на растениевъдна земеделска продукция“ – нотифицирана пред ЕК**

Помощта ще се предоставя под формата на капиталова субсидия за покриване на част от разходите за реализация на инвестиции в машини, оборудване и линии за подготовка, охлаждане и съхранение на първична земеделска продукция.

Допустимите инвестиции са за:

- закупуване и/или инсталиране/монтиране на машини, оборудване и линии, необходими за подготовка за продажба, включително: приемане, сортиране, калибриране и пакетиране/опаковане, етикетиране;

- закупуване и/или инсталиране/монтиране на машини, оборудване и линии, необходими за охлаждане и съхранение, включително: хладилно оборудване, хладилни камери, хидрокулери, вакуумкулери, техника за складиране, бокспалети и каси/щайги за многократна употреба.

Максималният интензитет на помощта е до 50 % от разходите за допустимите инвестиции, и не повече от 120 000 лв. на бенефициер за срока на прилагане на помощта.

Бюджетът на помощта за срока на прилагане 2019-2020 г. е в размер на 7 200 000 лв.

**6. Изменение на „Помощ за реализирането на доброволно поети ангажименти за хуманно отношение към птиците”**

С Решение на ЕК, през месец март 2019 г. е изменена схемата на държавна помощ „Помощ за реализирането на доброволно поети ангажименти за хуманно отношение към птиците”.

Промяната е свързана с изменение на обхвата на подпомагане и касае допълнение на действащата Мярка Б-Осигуряване на свободна подова площ не по-малка от 10% над задължителния стандарт.

В досегашната схема на държавна помощ, мярката се отнасяше за родители от кокоши вид. В изменението са включени и родители – пуйки, патици и гъски. Така мярката ще се прилага за родители от кокоши вид, пуйки, патици и гъски. Тази промяна ще се прилага в рамките на бюджета по схемата, т.е. бюджетът на схемата няма да бъде променен.

**ІІІ. Разпределен ресурс и срокове по схеми на държавни помощи, за които има взети решения и утвърдени указания за прилагане през 2019 г. от УС на ДФЗ:**

1. **Животновъдство:**

**-** Инвестиции за изграждане на търговски помещения и закупуване на търговско оборудване за земеделски стопани, осъществяващи директни доставки на малки количества суровини и храни от селскостопански животни – разпределен ресурс 150 000 лв.; Срокове за прием: целогодишно;

- Инвестиции за закупуване или изграждане на обекти за преработка и/или обработка на сурово мляко – разпределен ресурс 1 000 000 лв.; Срокове за прием: целогодишно;

- Помощ за компенсиране на разходите при отстраняване и унищожаване на мъртви животни – разпределен ресурс - 12 000 000 лв.;

**-** Помощ за реализирането на доброволно поети ангажименти за хуманно отношение към птиците – разпределен ресурс – 34 560 000 лв.; **Срок за прием на заявления:** от 18 март до 29 март 2019 г.; **Срок за изплащане на помощта:** от 15 април 2019 г.

- Помощ за реализирането на доброволно поети ангажименти за хуманно отношение към свинете” – 33 000 000 лв.; **Срокове за прием на заявления:** за подпомагане за свине майки – от 18 март до 29 март 2019 г.; За подпомагане за прасета за угояване: І транш – от 2 май до 17 май 2019 г.; ІІ транш – от 2 септември до 17 септември 2019 г.; ІІІ транш – от 7 октомври до 18 октомври 2019 г.; **Срок за изплащане на помощта:** до едномесечен срок след крайната дата за подаване на заявления;

- Помощ за компенсиране на материални щети по загинали селскостопански животни и унищожени пчелни кошери и пчелни семейства в резултат на природни бедствия – 30 000 лв.; **Срок за прием на заявления:** от 18 март до 29 март 2019 г.; **Срок за изплащане на помощта:** до 10 април 2019 г.;

1. **Растениевъдство:**

- Помощ за компенсиране разходите на земеделски стопани, свързани с изпълнение на мерки по Националната програма за контрол на вредителите по трайните насаждения през зимния период – 5 500 000 лв.; **Срокове: І етап:** срок за подаване на заявления: от 11 февруари до 5 март 2019 г.; срок за отчитане: до 12 април 2019 г.; срок за изплащане на средствата: до 27 май 2019 г.; **ІІ етап:** срок за подаване на заявления: от 14 октомври до 31 октомври 2019 г.; срок за отчитане: до 15 ноември 2019 г.; срок за изплащане на средствата: до 10 декември 2019 г.;

- Помощ за съфинансиране на застрахователни премии при застраховане на селскостопанска продукция – 1 500 000 лв.; **Срокове:** срок за кандидатстване – от 18 март до 31 юли 2019 г.; срок за представяне на застрахователни полици: 31 август 2019 г.; срок за сключване на договорите между ДФЗ и земеделските стопани – до 20 работни дни след представяне на застрахователните полици; Срок за изплащане на средствата – до 10 работни дни след сключване на договора;

- Помощ за компенсиране разходите на земеделски стопани, свързани с изпълнение на мерки по „Национална програма от мерки за контрол на почвени неприятели по картофите от сем. Телени червеи (Elateridae) - 1 600 000 лв.; **Срок за прием на заявления:** от 11 март до 15 май 2019 г.; срок за отчитане и представяне на документите: до 31 май 2019 г.; срок за изплащане на средствата: до 21 юни 2019 г.;

- Помощ за сертифициране на стопанства в сектор „Плодове и зеленчуци“ по стандарта GLOBALG.A.P. – разпределен ресурс – 100 000 лв. **Срок за кандидатстване:** от 11 февруари до 31 август 2019 г.; срок за представяне на документи: до 15 ноември 2019 г.; срок за изплащане на средствата: до 30 дни от представяне на необходимите документи;

1. **Общи схеми – де минимис:**

* Помощ de minimis за земеделските стопани за подкрепа на пчеларите през 2019 г. – утвърден ресурс - 3 500 000 лв. Срок за подаване на заявленията: от 17 декември 2018 г. до 15 януари 2019 г. Срок за изплащане на средствата: до 28 февруари 2019 г.;
* Помощ de minimis на лица, отглеждащи свине за собствени нужди в село Тутраканци, общ. Провадия, обл. Варна, чиито животни са унищожени в резултат на възникване на заболяването Африканска чума по свине – утвърден ресурс – 30 000 лв.

1. **Помощ за участие в изложения (техническа помощ) – 2019 г.**

Прилага се в сектори Растениевъдство, Животновъдство и Преработка на селскостопански продукти – общ разпределен ресурс за 2019 г. – 2 200 000 лв. Ресурсът се разпределя поетапно за предстоящите събития, след утвърждаването му от УС на ДФЗ.

Изготвил:

дирекция „Държавни помощи и регулации“